钦定古今图书集成/方舆汇编/职方典/第1477卷 > 《颜洞记》郎瑛
## 钦定古今图书集成/方舆汇编/职方典/第1477卷 > 《颜洞记》郎瑛

临安府去城数十里，有洞曰“颜洞”，嘉靖中蒙自县丞
颜宏所开也。其地两山夹峙，水从洞入，洞口白石一
柱，如玉垂水中，暗然莫测。颜放舟燃火而入，穷其至
极，然后知洞有三层，迤𨓦盘旋而上，入深四十馀里，
广处可坐千人，高不知其几何。洞水出阿迷州，下洞
一龙仰附于洞前，二足捧头而下，鳞角寺眼爪，纤悉具
备。中洞狮象，相峙于口。内则飞走之禽，器具之物，不
可枚数。若白鹭、青鱼、黄罗伞、红桌围，种种色相宛然，
而钟鼓二石，扣之声切肖也。入深观音半身，面如傅
粉，唇若点朱，头总一髻。左有青石净瓶，右有白石鹦
鹉。尽则石床一张，上下四柱，菱花片壁，即人间之拔
步耳。上洞一僧一道，蹲踞相视，若渔樵问答之状。极
后，洞门坐一老翁，戴东坡巾，但少生气耳。又普安进
山四十里，有玲珑石树二株，一则绿干红花之桃，一
则青干白花之李，非若绘画于壁者也。瑛疑洞中肖
形之物，或前代好事者为之。杨曰：“假若人为，自与天
生者不同，而观音一面，果当时颜色妆成，则薰蒸于
洞，自昔至今，不知”几百年矣。近日方开，岂能尚如初
妆之色？二树之妙，又岂人力能为之耶？因相语曰：“天
地精华之气，中国萃于人，而边夷发于山川也。”